**Microsoft Software StartUp Akademija** **ove godine u Šibeniku**

Microsoft Hrvatska i Grad Šibenik, u suradnji sa šibenskim Veleučilištem, organiziraju Software StartUp Akademiju, besplatnu edukaciju namijenjenu studentima, srednjoškolcima, zaposlenima i nezaposlenima, tj. svima koji bi voljeli naučiti nešto novo o razvoju softvera te osmisliti i razvijati vlastite poslovne ideje.

Molimo vas da oglasite informacije o provedbi radionice na svojim stranicama i drugim kanalima kako bi dospjele do što većeg broja zainteresiranih.

U nastavku je link na stranicu Microsoft Software StartUp Akademije, gdje se do 1. prosinca zaprimaju prijave.

<http://startup.msacademic.hr/>

Cilj ove Akademije je poticanje razvoja IT sektora, a namijenjena je svim mladim ambicioznim timovima koji će uz pomoć mentora iz struke usavršiti svoju ideju i uspješno je plasirati na tržište.

Akademija je osmišljena kao programerski i poslovni program te u kombinaciji s praktičnim radom već treću godinu daje konkretne projekte koji plijene pažnju stručnjaka, ali i pronalaze svoje kupce.

Takav koncept u kojem polaznici informacije dobivene na predavanjima mogu uz pomoć svojih mentora odmah i primijeniti na stvarnim problemima i zadacima, pokazao se kao uspješna formula, a Šibenik se našao među samo 5 hrvatskih gradova u kojima se provodi ovaj program.

Brojna predavanja i praktične radionice iz područja informatike, marketinga, promocije i poslovanja omogućit će svim sudionicima stjecanje dodatnih znanja i vještina potrebnih za napredak i ostvarivanje ciljeva i želja.

Najbolji polaznici Akademije dobit će priliku predstaviti se na ovogodišnjem izdanju Microsoft Win Daysa. Najbolje aplikacije bit će prezentirane pred investitorima, a nagrada za najbolji proizvod iznosi 40.000,00 kuna. Dobitnik bi taj novac trebao utrošiti na implementaciju i rješenje proizvoda, a trebao bi osnovati i svoju firmu.

p

Matija Bumbak

**Grad Šibenik**

Upravni odjel za gospodarstvo, poduzetništvo i razvoj

Pročelnik